乙未移舟出口
作者：黄庭堅
朝代：宋

paragraphs: 江湖吞天胸，蛟龍垂涎口。
養軀無千金，特爲親故厚。
本心非華軒，而與馬爭走。
聘婦緝落毛，教兒耨葱韭。
衣食端須幾，將老猶掣肘。
安能詭隨人，曲折作杞柳。
桓公甕盎癭，楚國不龜手。
生涯但如此，那問託婚友。
久陰快夜晴，天文若科斗。
村南鬼火寒，村北風虎吼。
野人驅雞豚，縛落堅纏守。
劉郎弓石八，猛氣厭馮婦。
一試金僕姑，歸飲軟臂酒。